Renault skal bygge små elbiler for Ford

Ford ser skriften på væggen: Hvis de skal overleve i Europas elbilmarked, skal priserne ned og tempoet op. Derfor har den amerikanske bilgigant indgået en overraskende alliance med Renault, som fremover skal udvikle og bygge små, prisvenlige elbiler til Ford. De første modeller rammer de europæiske showrooms i 2028.

Ifølge Ford-direktør Jim Farley handler det om noget så simpelt som overlevelse: “Vi ved, at vi kæmper for livet,” sagde han i Paris, hvor aftalen blev annonceret. Han peger direkte på kinesiske konkurrenter som BYD, Changan og Xpeng som grunden til, at Ford må gentænke strategien i Europa.

Billige Ford-elbiler – bygget på Renaults teknik

Den nye aftale betyder, at Renault skal stå for platformen og produktionen, mens Ford leverer design og mærkets egen identitet. Bilerne bliver mindre end noget, Ford planlægger til USA, og udfylder et hul i Fords europæiske lineup, hvor mærket i de senere år har trukket sig markant tilbage fra personbilmarkedet.

Renault får til gengæld volumen og udnyttelse af fabrikkerne – noget den franske producent har desperat brug for. Som Europas mindste mainstream-producent har Renault længe forsøgt at indgå partnerskaber for at sænke udviklingsomkostningerne. Ifølge Renault-chef François Provost er målet klart: “Vi vil bevise, at vi kan bygge elbiler i Europa lige så effektivt som kineserne.”

Et partnerskab af nødvendighed

Aftalen kom i stand efter, at en Renault-delegation besøgte Fords hovedkvarter i Detroit i marts. Begge parter understreger, at der ikke er planer om fusion – det handler om at dele teknologi, skære omkostninger og holde kineserne på afstand.

Samtidig står Ford i en presset situation: faldende markedsandele i Europa, nedlukning af fabrikker og øgede omkostninger til både forbrændingsmotorer og elbiler, efter at USA’s regering har rullet EV-støtten tilbage. Renault-samarbejdet giver Ford et sæt europæiske muskler til en brøkdel af prisen.

De nye modeller bliver udviklet og bygget i Europa, og Renaults erfarne elbilplatforme – bl.a. dem der ligger bag Renault 5, Renault 4 og den kommende Renault Twingo – skal hjælpe Ford med at holde prisen nede.

Forbrugerne får flere små elbiler at vælge imellem, og konkurrencen i den prisfølsomme ende af markedet bliver endnu hårdere. Det er præcis dér, kineserne har presset europæerne – og dér, hvor Ford og Renault nu slår igen.

Renault skal bygge små elbiler for Ford