Kom tæt på den nye, billige Renault Twingo E-Tech

PARIS: Renault har hevet velourtæppet af den elektriske udgave af minibilen Twingo, og den ligner … ja, nærmest fuldstændig den konceptbil, der er blevet vist frem i oktober sidste år. Twingo E-Tech er en lille bybil i det såkaldte A-segment og prisen bliver derefter; med en startpris på forventede 150.000 kroner bliver det en af Danmarks biliste elbiler, når den kører ud på vejene til marts næste år. Men det kan man ikke se, hverken ud- eller indvendigt.

Twingoen er forbavsende friskt designet, med respekt for den originale udgave, der så dagens lys i 1992. Renault har ikke alene bibeholdt den skrå front og de runde forlygter fra originalen, de har nærmest dyrket dem på Twingo E-Tech. Således ligner den en lille grøn frø med et skælmsk smil på munden, når man ser den forfra.

Indvendigt har Renault endnu en gang skudt over målet, som de gjorde med Renault 5 E-Tech; selv om det er en billig bil, føles den bestemt ikke billig. Bevares, det er ikke en Mercedes, men man føler heller ikke, man sidder i det, der kan blive Danmarks billigste elbil. Der er kælet for detaljerne, selv i loftet, som ville være et nemt sted at spare.

En glad lille frø.

Baglygte med hajfinne. For aerodynamikken.

Fine detaljer i loftet.

Både instrumentpanel og døre er udstyret med detaljer i samme farve, som bilens lakering. Og går man op i Techno-varianten får man Google Built-in med, ligesom i de dyrere Renault-modeller.

Altså en total Google-oplevelse med stemmestyring af bilens funktioner, navigation via Google Maps og meget mere. Der er også hele 24 forskellige førerassistentsystemer ombord, heriblandt, naturligvis, adaptiv fartpilot. Der er tale om en overraskende godt udstyret minibil, hvor det kun er et klejnt batteri der sænker lysten til at køre længere end til nabobyen.

Twingo føles bestemt ikke som en billig bil.

For Renault Twingo E-Tech kommer kun i en enkelt udgave med en motor på 82 heste og et 27,5 kWh batteri, der giver bilen en WLTP-rækkevidde på 263 kilometer. Samtidig er ladetiden heller ikke i Superligaen; den topper på 50 kW DC, hvilket betyder, at det tager en halv time at fylde batteriet fra 10-80 procent. Og så er det i øvrigt udelukkende den dyrere Techno-variant, der har DC-opladning. Den billige må nøjes med 11 kW AC.

Men det er jo altså også en bybil, der tydeligvis skal være enten bil nummer to eller bilen til de yngre købere, der ikke har voldsomme kørebehov. Eller bare har tid nok til at lade den op flere gange, hvis de skal krydse landet.

I øvrigt er Twingo udstyret med et batteri af LFP-typen (Lithium-jern-fosfat) og det er første gang, Renault prøver den af. LFP-batterier er generelt billigere, sikrere og holder længere – ideelt til hverdags- og bybiler som netop Twingo.

Hele 360 liter i bagagerummet

Hvad Twingo ikke har i potens, forsøger Renault at give den i fleksibilitet. Eksempelvis kan bagagerummet håndtere hele 360 liter, hvilket er voldsomt for en bil i denne størrelse. Den direkte konkurrent BYD Dolphin Surf har eksempelvis “bare” plads til 308 liter, mens Hyundai Inster har 280 liter.

Bagsæderne er individuelt forskydelige med op til 17 centimeter, hvilket giver den 360 liter bagageplads med passager.

Det har Renault opnået ved at gøre bagsæderne individuelt forskydelige med op til 17 centimeter. Det betyder også, at der kan laves fin plads til bagsædepassagerernes knæ, hvis man ikke har for meget i bagagerummet. Det betyder dog også, at der kun er to pladser bag i bilen.

Apropos fleksibilitet, så har Renault også forberedt en byge af ekstraudstyr, der nok især vil ramme en målgruppe med hang til egne udtryk. Her snakker vi metalnøgler i bilens farve, opbevaringsbeholdere til at montere mellem forsæderne, holdere til poser og andet, der kan monteres på nakkestøtten. Der er endda en pude, der fungerer som armlæn.

To udstyrsvarianter

Som sagt kommer Twingo kun med en drivlinje, men der kommer to udstyrsvarianter; Evolution og Techno. Det er sidstnævnte, der er mest interessant, da den har Google Built-in og DC-opladning. Det har indstigningsmodellen ikke, her spejles mobiltelefonen på multimedieskærmen. Når der er sagt, så kommer den billige Evolution altså med både cruise control, klimaanlæg, højdejusterbart førersæde og parkeringssensorer i bag som standardudstyr.

Se videoen med vores indtryk.

Techno, har derudover OpenR Link multimedia system med Google built-in (Google Maps, Google Assistant og Google Play), Reno avatar, adaptive cruise control med Stop & Go function, automatisk klimaanlæg, One Pedal driving, el sidespejle, hands free kort og seks højttalere. Det er den, du ser billeder af på denne side.

Hvad med priserne og alternativerne …

I skrivende stund findes der ikke mange elbil i det såkaldte A-segment, hvor blandt andet VW Up’en og dens søstre hørte hjemme. Og med god grund. Kun 5 procent af det europæiske bilmarked består i dag af A-segmentet, men Renault mener det er fordi, udbudet er for lavt. Det skal Twingo lave om på.

| BYD Dolphin Surf Boost | Citroën ë-C3 You! | Renault Twingo E-Tech
Rækkevidde (WLTP) | 322 km | 326 km | 263 km
Batterikapacitet | 43,2 kWh | 44 kWh | 27,5 kWh
Motor | 88 hk | 113 hk | 82 hk
Moment | 175 Nm | 120 Nm | 175 Nm
Acceleration 0-100 km/t | 12,1 sek. | 11 sek. | 12,1 sek.
Ladeeffekt (AC/DC) | 11 kW / 85 kW | 11 kW / 100 kW | 11 kW / 50 kW
Ladetid 10-80% (WLTP) | 30 min. | 30 min. | 30 min.
Bagagerum | 308 / 1.037 l. | 310 l. | 360 / 1.000 l.
Trækkrog | Nej | Nej | Nej
Garanti | 6 år / 150.000 km | 8 år / 150.000 km * | 5 år / 160.000 km
Pris | 174.995 kr. | 159.995 kr. | 150.000 kr. (ikke bekræftet)

* Service-aktiveret garanti.

Jeg har valgt at sammenligne den med BYD Dolphin Surf og Citroën ë-C3, men jeg kunne også have taget Hyundai Inster og den bedagede Fiat 500 med i puljen. Og kigger vi længere frem i tiden, får Twingo E-Tech også konkurrence fra Volkswagen ID.Every1, der lover 250 kilometers rækkevidde og 95 heste til samme lave pris.

Apropos priserne, så er de endnu ikke klar. Twingo E-Tech kommer til Danmark til marts og priserne forventes at komme i starten af det nye år. Men Renault har tidligere omtalt den som dets “20.000 euro”-bil, hvilket betyder, at den kommer til at ligge i nabolaget af 150.000 kroner for indstigningsmodellen. Og kender man Renault, så betaler man typisk 10-15.000 kroner for at hoppe et udstyrsniveau op. Dermed kan topmodellen forventes at få en pris på 160.000 kroner.

Meget højere skal prisen bestemt heller ikke op, hvis Twingo skal blive en succes. Man kan trods alt købe en Renault 5 E-Tech for for 189.900 kroner. Trods Twingos lækkerier, fremstår 5’eren naturligvis som en væsentlig mere homogen oplevelse.

iNPUT var inviteret til Paris af Renault Danmark, som ikke har haft nogen indflydelse på det redaktionelle indhold.

Kom tæt på den nye, billige Renault Twingo E-Tech