Renault Twingo er klar i flere lande – her er priserne

Renault har længe lovet, at den nye Twingo E-Tech skulle blive en af markedets mest tilgængelige elbiler. Nu er salget åbnet i en række europæiske lande, og dermed er de første konkrete priser på plads. Det gør det nemmere for danske forbrugere at vurdere, om Twingo faktisk lever op til løftet om en kompakt elbil til en lav pris.

Belgien, Frankrig, Italien, Holland, Spanien og Tyskland kan bilen i øjeblikket forudbestilles gennem en kampagne kaldet R-Pass. Her starter prisen ved 21.090 euro, svarende til cirka 158.000 danske kroner. Det er for den dyreste udgave, Techno, som er den mere veludstyrede variant. Her får man blandt andet et infotainmentsystem med Google Built-in på en ti tommer skærm, adaptiv fartpilot, bakkamera og automatisk klimaanlæg.

Renault har dog også tidligere slået fast, at Twingo skulle kunne fås til under 20.000 euro. Det løfte holder stadig, men først fra begyndelsen af næste år, hvor den mere skrabede udgave Evolution åbnes for bestilling. Her starter prisen ved 19.490 euro, hvilket svarer til omkring 146.000 kroner. I denne version må man undvære Google-systemet og bakkamera, men man kan stadig spejle sin smartphone op på den samme store skærm. Parkering klares med sensorer bagtil, og på assistentsiden er der blandt andet almindelig fartpilot og vognbaneassistent.

Der er dog et væsentligt forbehold ved den billigste version. Evolution leveres som standard uden mulighed for lynladning. Grundudgaven kan kun AC-lade med 6,6 kW, hvilket betyder længere ladetider i hverdagen. Vil man kunne lynlade batteriet med op til 50 kW, skal man tilkøbe en ladepakke til 500 euro. Med i pakken følger også en kraftigere ombordlader på 11 kW samt funktioner som Vehicle to Load og forberedelse til Vehicle to Grid, hvor det understøttes.

Se videoen fra præsentationen af Twingo.

Teknisk set er Twingo E-Tech den samme uanset udstyrsniveau. Elmotoren yder 60 kW og trækker på forhjulene. Acceleration fra 0 til 100 km/t klares på 12,1 sekunder, mens den mere byrelevante sprint fra 0 til 50 km/t tager 3,9 sekunder. Batteriet er på 27,5 kWh og bruger LFP-celler, hvilket giver en officiel rækkevidde på 263 WLTP-kilometer.

Renault Twingo kommer til Danmark i marts næste år og Renault lover, at de danske priser kommer i starten af det nye år, så vi skal ikke vente længe. Men med priserne i nabolandene på plads står det klart, at Renault sigter efter at gøre Twingo til en af de billigste og mest overskuelige elbiler i byklassen – også set med danske øjne.

Renault Twingo er klar i flere lande – her er priserne