Renault Twingo er Danmarks billigste elbil

Renault fortsætter sin retrobølge. Først kom Renault 5. Så kom Renault 4. Nu er turen kommet til Twingo – og den lille elektriske franskmand lander i Danmark med en pris, der er værd at bide mærke i.

Renault Twingo E-Tech Electric får dansk premiere hos forhandlerne i weekenden den 9. og 10. maj, og prisen begynder ved 146.990 kroner. Dermed placerer Renault den nye Twingo som en af de mere interessante billige elbiler på det danske marked.

Billig, men ikke bar

Den billigste udgave hedder Evolution og koster 146.990 kroner. Her får man blandt andet 16 tommer fælge, digital førerskærm, 10 tommer centerskærm med smartphone-spejling, cruise control, manuelt klimaanlæg, parkeringssensorer bag og højdejusterbart førersæde.

For 10.000 kroner ekstra får man Techno-versionen til 156.990 kroner. Den tilføjer blandt andet Google indbygget i infotainmentsystemet, Google Maps, Google Assistant, Google Play, Renaults Reno-avatar, adaptiv fartpilot med Stop & Go, automatisk klimaanlæg, One Pedal Driving, nøglefri betjening og seks højttalere.

Det er her, den lille Twingo begynder at ligne et ret godt køb. For hvor mange billige elbiler føles som noget, der er skåret ind til benet, har Renault valgt at smide en del af teknikken fra de større modeller ned i den mindste.

En lille bil med et ret stort trick

Twingo er kun 3,79 meter lang, så den er bygget til byen, smalle gader og trange parkeringshuse. Venderadius er 9,87 meter, og det lyder måske tørt, men i hverdagen kan det være forskellen på en bil, der er nem at leve med, og en bil der bare fylder.

Indvendigt har Renault forsøgt at trylle med pladsen. Bagsæderne kan forskydes individuelt op til 17 centimeter, så man enten kan prioritere benplads eller bagagerum. Med sæderne fremme rummer bagagerummet op til 360 liter, og med bagsæderne lagt ned er der op til 1.000 liter. Det er ret voldsomt i en bil, der er kortere end mange parkeringsbåse.

LFP-batteri og 263 kilometer rækkevidde

Twingo bliver den første Renault med LFP-batteri. Det er samme batteritype, som flere kinesiske producenter og Tesla allerede bruger flittigt, fordi teknologien er billigere, robust og ikke bruger nikkel og kobolt. Batteriet er på 27,5 kWh og giver en WLTP-rækkevidde på 263 kilometer. Det gør ikke Twingo til en langdistancebil, men det er heller ikke pointen. Den er bygget til byen, pendling, institutioner, indkøb og de daglige ture, hvor mange danskere reelt kører langt mindre, end de tror.

Motoren yder 80 hestekræfter, og 0-50 km/t klares på 3,8 sekunder. Altså rigeligt til at være kvik fra lyskrydset.

I Danmark er 11 kW AC-ladning og 50 kW DC-ladning standard. En opladning fra 10 til 100 procent tager lidt over to en halv time på AC, mens 10 til 80 procent på lynlader klares på omkring 30 minutter. Bilen får desuden både V2L og V2G, så den kan levere strøm ud af batteriet – og på sigt indgå smartere i hjemmets strømforbrug.

Renault vil vække mikrobilen til live

Markedet for mikrobiler i Danmark er næsten forsvundet. Ifølge Renault udgør klassen omkring 1 procent af salget herhjemme. Alligevel tror importøren på, at Twingo kan gøre noget ved sagen.

“Selv om markedet for mikrobiler er – ja nærmest mikroskopisk – har vi store forventninger til vores lille grønne frø,” siger Søren Hyltoft, pressechef for Renault i Danmark.

Han peger på, at Twingo kombinerer charme, praktik og en skarp pris.

Det er også den rigtige cocktail, hvis danskerne igen skal lokkes ned i de små biler. For med elbiler er problemet ofte, at de billige modeller enten bliver for spartanske, for kedelige eller for begrænsede. Twingo forsøger at ramme noget andet: En billig elbil, der stadig har personlighed.

Video med vores første indtryk fra præsentationen.

Renault Twingo E-Tech Electric bliver ikke bilen til den lange ferietur gennem Europa. Men som billig, praktisk og charmerende hverdagsbil kan den ramme et hul i markedet. Og hvis Renault har ret, kan den lille Twingo måske være bilen, der gør mikrobilen relevant igen – bare med strøm i stedet for benzin.

Se specs, video, priser og mere lige her.

Renault Twingo er Danmarks billigste elbil