Den europæiske folkebil er på vej

I årevis har europæiske bilproducenter klaget over, at sikkerhedsregler, afgifter og tekniske krav gør det næsten umuligt at bygge billige elbiler, der kan matche kinesernes prisniveau. EU har tidligere antydet, at løsningen kunne være en ny europæisk folkebil. Nu fortæller de flere detaljer.

Ifølge EU-Kommissionen arbejdes der på en helt ny bilklasse for mindre biler med lempeligere krav til sikkerhed og udstyr. Målet er at få producenterne til at udvikle elbiler i prisklassen 15.000 til 20.000 euro – altså omkring 110.000 til 150.000 kroner.

– Vi vil skabe et regelsæt, der gør det muligt for producenterne at tilbyde små og prisvenlige elbiler til europæiske forbrugere, sagde EU’s industrikommissær Stéphane Séjourné for nylig på en messe i Paris.

Et modtræk til Kina

Baggrunden er enkel: kinesiske bilmærker som BYD, MG og Leapmotor har oversvømmet det europæiske marked med billige elbiler – ofte til væsentlig lavere prise end tilsvarende europæiske modeller. Med den nye minibils-klasse vil EU forsøge at give europæiske mærker et reelt modsvar.

Initiativet minder en del om de japanske kei cars, som i årtier har domineret bybilledet i Japan. De kompakte biler er maksimalt 3,4 meter lange, har beskeden motorkraft og belønnes med lavere afgifter og forsikringspriser. Resultatet er et hav af små, charmerende biler, som koster en brøkdel af de modeller, vi kender i Europa.

Mindre biler – færre regler

Detaljerne for den europæiske version er endnu ikke fastlagt, men ifølge de foreløbige planer kan bilerne blive op til 4,2 meter lange. Dermed får der plads til både mikrobiler og små familie-elbiler – men med enklere konstruktion og lavere sikkerhedskrav end i dag.

Det lyder måske kontroversielt, men idéen er, at biler til bykørsel ikke nødvendigvis behøver at have samme avancerede sikkerhedsudstyr som store SUV’er. Lempeligere regler skal holde vægten – og prisen – nede.

De nye regler kan samtidig bane vej for, at japanske minibiler, som Honda N-One e eller Daihatsu Move, kan finde vej til det europæiske marked.

EU-Kommissionen ventes at præsentere sit konkrete forslag den 10. december. Hvis initiativet bliver godkendt, kan der om få år rulle en helt ny generation af små, billige elbiler ud på de europæiske veje – bygget til folk, ikke for profit.

Franske Renault har så sent som torsdag løftet sløret for deres første 20.000 euros elbil, en elektrisk udgave af den klassiske Twingo. Vi var med til lanceringen – læs med her.

Den europæiske folkebil er på vej