Renault dropper kobolt – vil give elbilerne længere rækkevidde og lavere pris

Renault-gruppens elbilafdeling Ampere har indgået et samarbejde med amerikanske Stratus Materials om at udvikle en ny type kobolt-fri battericelle, skriver selskaberne i en pressemeddelelse. Den nye teknologi – med det tekniske navn LXMO (Lithium x Manganese Oxide) – kan ifølge de to selskaber levere op til dobbelt så høj energitæthed som de mest udbredte batterityper i dag, samtidig med at prisen falder og sikkerheden øges.

Det er ikke småting, for kobolt er både dyrt og problematisk. Udvindingen sker typisk i Congo under kritiserede arbejdsforhold, og råstoffet udgør en væsentlig del af prisen på de batterier, som sidder i elbiler i dag.

“Ampere kigger nøje på kobolt-frie materialer, fordi de kan kombinere høj ydelse med lavere pris, bedre sikkerhed og længere levetid,” siger Nicolas Racquet, VP for Vehicle & Powertrain Engineering hos Ampere, i pressemeddelelsen.

Testes i Frankrig

De nye batterier skal nu testes i Amperes Battery Cell Innovation Lab i Lardy, syd for Paris. Her vil teknologien blive prøvet af i fuld skala for at dokumentere ydeevne, rækkevidde og holdbarhed i praksis.

Ifølge selskabet kan LXMO-batterierne levere energitæthed på niveau med NMC-batterier, som i dag bruges i de fleste elbiler, men med lavere pris og højere sikkerhed – lidt som de mere robuste, men mindre kraftige LFP-batterier.

Kobolt-fri teknologi bliver det tredje skridt i Renaults batteristrategi efter NMC og LFP. Sidstnævnte bliver indført i Renaults biler fra 2026 – og med LXMO kan den franske producent være på vej mod en billigere elbil med længere rækkevidde og mindre klimabelastning.

“Vi er begejstrede for, at Ampere og Renault har valgt vores LXMO som kandidat til deres fremtidige elbiler,” siger Jay Whitacre, CEO for Stratus Materials, i meddelelsen.

Et muligt spring fremad

Hvis Renault og Stratus lykkes, kan det på sigt betydeligt sænke prisen på elbiler – og måske vigtigere: gøre dem mere bæredygtige. Uden kobolt bliver leverandørkæden både enklere og mindre afhængig af sårbare råstofmarkeder.

For danske bilkøbere kan det på sigt betyde flere billige Renault-modeller med lang rækkevidde, måske allerede i anden halvdel af dette årti.

Renault dropper kobolt – vil give elbilerne længere rækkevidde og lavere pris