Renault giver smugkig på Twingo E-Tech – billig elektrisk frø

Vi ved, den er på vej. Den el-drevne Renault Twingo E-tech har længe været lovet som mærkets næste folkelige elbil – men indtil nu har vi kun set konceptversionen. Nu løfter Renault endelig lidt af sløret for den færdige model.

De første nærbilleder viser en bil, der i høj grad holder fast i arven fra den originale Twingo fra 1993: korte proportioner, masser af personlighed – og forlygter, der stadig sender et glimt af de legendariske “frøøjne”. Selv bagenden trækker på nostalgien med et aflangt rundt vindue, der ifølge Renault selv kunne være hentet direkte ud af en Jules Verne-fantasi.

Selvom Renault endnu ikke viser hele bilen, bekræfter detaljerne, at Twingo E-Tech electric bliver tro mod sit ophav – bare i moderne, elektrisk form. Forruden flyder direkte ud i den korte kølerhjelm, og farverne lover at blive alt andet end kedelige.

Bilen, som ifølge Renault er udviklet på rekordtid – bare to år – bliver mærkets nye indgangsmodel i el-programmet. Den skal ligge under Renault 5 i pris og størrelse og ventes på det danske marked i foråret 2026.

Renault har tidligere lovet, at den nye Twingo skal være en af Europas mest prisvenlige elbiler, og alt tyder på, at den vil give direkte konkurrence til modeller som Fiat 500e, Dacia Spring og Citroën ë-C3.

Med andre ord: Den lille frø gør klar til at hoppe ud af konceptstadiet og ind i virkeligheden – og hvis man skal dømme ud fra de første glimt, bliver det med både charme og kant.

Her ses konceptmodellen af Twingo E-Tech.

Renault giver smugkig på Twingo E-Tech – billig elektrisk frø